O nouă serie de evenimente în cadrul proiectului GeoAlliance, dedicate tranziției energetice și tehnologiilor geofizice pentru orașe inteligente

În zilele de 27 și 28 februarie 2025, Universitatea din București vă invită sa participați la o serie de workshop-uri tematice, sesiuni de training și comunicări științifice pe tematici din domeniul tranziției energetice, conceptelor și strategiilor bazate pe tehnologii geofizice pentru orașe inteligente. 
Evenimentele, organizate în cadrul proiectului GeoAlliance, vor avea loc la Casa Universitarilor a UB (Strada Dionisie Lupu 40).
Proiectul “Driving Sustainable Urban Futures: A Romanian-Norwegian Innovation Geophysical Alliance for Green Transition and SMART City Development” (GeoAlliance) este un proiect bilateral româno-norvegian care cuprinde activități de cercetare și diseminare a informațiilor pe subiecte precum:
· Geofizica pentru tranziție energetică, cu focus pe aspecte ce țin de prelucrarea avansată a datelor geofizice și utilizarea modelării sintetice pentru reducerea riscurilor în executarea forajelor pentru energie geotermală și asigurarea unei evaluări comprehensive a potențialului geotermal;
· Concepte și strategii de utilizare a datelor geofizice în dezvoltarea orașelor SMART cu focus pe utilizarea resurselor locale în efortul de obținere a unui mix energetic diversificat cu amprentă climatică redusă și management îmbunătățit al orașelor în fața hazardelor naturale sau antropice care au „markeri” detectabili prin sistemele de măsurare și monitorizare geofizică.
Sesiunile de lucru și prezentările sunt grupate pe tematicile: 1. Green Energy Frontiers (27 februarie 2025), și 2. Geophysical and Geological Data for Smart City Solutions: Building Safer, More Resilient Communities & Infrastructure (28 februarie 2025).
Evenimentele își propun atât consolidarea cooperării între experți din statele donatoare (Islanda, Liechtenstein și Norvegia) și experți din țările beneficiare ale granturilor SEE și norvegiene, cât și schimbul eficient de know-how în domeniu, adresându-se deopotrivă experților în domeniu, autorităților publice și publicului larg cu interese în domeniile menționate.
În deschiderea evenimentelor vor lua cuvântul reprezentanți din partea partenerilor de proiect, dr. Adrian Bazavan, Consilier al Ministrului Energiei, și dr. ing. Răzvan Greculeasa, reprezentant al Direcției Resurse Minerale, Ministerul Economiei, Digitalizării, Antreprenoriatului și Turismului.
Programul integral al evenimentelor poate fi accesat aici (pentru ziua de 27 februarie 2025), respectiv aici (pentru ziua de 28 februarie2025).
Participarea la evenimente este bazată pe pre-înscriere folosind formularul de contact disponibil aici.

